  Виталий Пронин Мар кароно, инвесторъёс элькунамы мыло-кыдо мед лыктозы, тросгес бизнес-проектъёс улонэ мед пыӵалозы шуыса? Та юанъёслы валэктонъёс сётӥзы ужбергатӥсьёс алигес шаерамы ортчем «Лэсьтэмын Удмуртиын» форумын. Ужбергатӥсьёс дэмлало промышленной туризмез азинтыны. Кылсярысь, автозаводэ ветлыны нокин пумит ӧй луысал.Бизнесменъёс веразыЭлькунысьтымы тодмо бизнесменъёсын но, али гинэ ужзэс мытӥсьёсыныз но пумиськылӥзы Удмуртилэн Тӧроезлэн Россиысь Президент бордын ялан ужась муртэз Михаил Хомич но Инвестициосъя агентстволэн кивалтӥсезлэсь ужзэ быдэсъясь Римма Бякова.2 час одӥг шокчемен кадь ортчиз: тунсыко малпанъёс, визьмо веранъёс... Кыл сётӥзы котькуд мылкыд карисьлы: ӵектонъёссэс веразы ужбергатӥсьёс, улонэ пыӵатымонэсь-а соос - дунъет сётӥзы кун служба нуисьёс.Данакез ужбергатӥсьёс меӵак веразы: соослэсь мылкыдзэс власть нырысьсэ тазьы юа. Таӵеос пӧлын, кылсярысь, вал «Инком-инвест» огазеяськонлэн кивалтӥсез Дмитрий Данилов. Со шуиз: бизнесэн 20 ар вырисько ни, берло 4 арзэ огазеяськонмы улон юртъёс пуктонэн выре.- Элькунысьтымы уж-бергатӥсьёс куспазы уг вожвылъясько инты понна - со тырмыт. Но, жаляса верано, ӵемысь шугъяськонъёс кылдо кун пумитамы мынымтэысь. Кылсярысь, Ижын спорткомплекс пуктыны чаклам вал. Но сое ӝутыны инты шедьтыны гинэ 4 ар кулэ луиз, собере эшшо ог 2 арзэ пӧртэм документъёсын бызьылӥськиз на - лэсьтӥськон ужъёс ог 6 арлы ӝегазы, - шуиз Д. Данилов.«Возрождение» банклэн правлениезлэн кивалтӥсез Константин Басманов но пичияк «кокчалтӥз» чиновникъёсты: бизнесменъёс бызьылыны кулэ ӧвӧл, пе, министръёс сьӧры, соосты мед кылзозы шуыса. Туала кун служащийёслэн ужбергатонлэн но властьлэн кусыпъёссы сярысь валанъёссы воштӥськыны кулэ.Нош «АПК «Удмуртия» огазеяськонлэн управляющиез Сергей Самойлов адӟем карыны ӧтиз китайёслэсь.- Соос шуо: узыр луэмед потэ ке, нырысь ик сюресъёс лэсьты, - вераз со. - Та нуналъёсы гинэ берытски Китайысь. Отын юнме интыосы гинэ но сюресъёс лёгемын, тыл, ву кыскемын. Асьме доры отысь инвестор вуиз, 250 сюрс квадрат метръем юрт пуктыны, отын бизнессэ радъяны чаклаз вал. Мон одӥг интыез возьматӥсько - сюрес ӧвӧл, кыкетӥяз сюрес вань ке но, тыл, ву кыскымтэ. Озьы ыштӥськом инвесторъёсты...Трос мукет но ӵектонъёс чузъяськизы, кылсярысь, ужбергатӥсьёслэсь ужзэс радъяно, пе, «одӥг укно» амалэн - вань ужпумъёсынызы-юанъёсынызы соос одӥг интые вазиськыны мед быгатозы.  Эшшо, пе, элькунмес тросгес возьматоно палэнын улӥсьёслы - туризмез азинтоно. Уката но - промышленной туризмез. Заводъёсы, предприятиосы асьме егитъёсты гинэ но нуллыны пайдаё луысал. Оло,  оглюкетэзлэн ке но отын ужаны мылкыдыз кылдоз. Нош туннэ уг тырмо ӟеч тодон-валанъёсын специалистъёс - ужбергатонлы но та  могӟет луэ.Чиновникъёс кылӥзыРимма Бякова, элькунамы огъя югдурлы дунъет сётыса, пусйиз:- Юалляськонъёс ортчытыса, тодмо луиз: тросэз ужбергатӥсьёс уг но тодо вылэм кун ласянь юрттэт сярысь. Нош куд-огъёсыз со сярысь кылылӥллям ке но, со понна вазиськылӥллямтэ - малпаллям, субсидия уз сётэ яке сётӥзы ке но, документъёсын, отчётъёсын трос бызьылоно луоз шуыса. Соин ик тросэз ужало, ас кужымзылы гинэ оскыса. Соин ик матысь дыре ужбергатӥсьёсын ужан радлыкез чылкак выль сямен радъяно луоз.Римма Бякова умоен пусйиз: Стратегической инициативаосъя агентстволэн  (АСИ) рейтингаз Удмуртия кылем арын 43-тӥ интыысь 29-тӥ интые тубиз. Но Удмуртилэн Тӧроезлэн Россиысь Президент бордын ялан ужась муртэз Михаил Хомич соку ик аслэсьтыз вераз:- Рейтинг - рейтингъёсын, нош улосысь югдурлы дунъет нырысь ик сётоно инвестициослэн быдӟалазыя. Кылем арын Удмуртие ог 85 миллион манет гинэ кыскемын - таин ушъяськыны уг луы. Соин ик ужез выль сямен ӝегатскытэк радъяно.Михаил Хомич уж-бергатӥсьёслэсь котькуд ӵектонзэс аслыз гожтыса кельтӥз. Йылпумъянъёс лэсьтыса, пусйиз: дэмланъёс ог 20 пала люкаськизы. Пӧлысьтызы данакез улонэ пыӵатымонэсь. Удмуртиысь чиновникъёс выль сямен ужаны дась луо, ужбергатӥсьёслы азинскыны соос уз люкетэ. Удмуртилэн Москваын ялан ужась представительствоез но нимысьтыз саклык висъялоз шаерысьтымы ужбергатонэз азинтонын. Удмуртия Россиын ортчылӥсь пӧртэм форумъёсы, адӟытонъёсы пыриськылоз, вуззэ кунгож сьӧрысь поттыны тыршоз. Озьы шаере тросгес инвестициос кыскыны луоз.Элина Кумачёва Туспуктӥз А. Горбунов   